SKRIFTLIG FORESPØRGSEL P-0394/00

af Marielle de Sarnez (PPE-DE) til Kommissionen

(8. februar 2000)

Om: Anmodning om oplysninger om to klager indgivet til Kommissionen over visse bestemmelser i loven af 27. juli 1999 om indføring af en altomfattende sygesikring

Det franske parlament vedtog en lov, bekendtgjort den 27. juli 1999, bl.a. med det formål at indføre en tillægsforsikring til sygesikringen for de mindst begunstigede. Denne tillægsforsikring til sygesikringen kan rekvireres fra enten et organ, der formidler tillægsforsikringer, dvs. et gensidigt forsikringsselskab, et forsikringsselskab eller en forsorgsinstitution, eller fra en sygekasse.

Det viser sig efter nærmere gennemsyn af lovteksterne, at de to kategorier, der formidler disse tillægsforsikringer, ikke bliver behandlet på lige fod med hinanden af loven af 27. juli 1999. To bestemmelser synes at være i strid med bestemmelserne i Rom-traktaten.

På den ene side fastsætter loven, at de organer i den private sektor, der formidler tillægsforsikringer, skal pålægges en beskatning på 1,75 % af deres forsikringspræmier, som indbetales til en finansieringsfond under CMU (couverture maladie universelle, offentlig sygesikring), mens sygekasserne ikke er underlagt denne beskatning.

På den anden side fastsætter samme lov, at de organer, der formidler tillægsforsikringerne, får de udbetalte beløb refunderet op til en maksimumgrænse på 1500 FRF pr. år pr. person, medens sygekasserne får alle indgåede forpligtelser refunderet af finansieringsfonden uden maksimumgrænse.

I betragtning af at de organer, der sælger tillægsforsikringer, skal meddele deres beslutning om at deltage eller ej i denne bestemmelse inden den 31. marts 2000, og for ikke af løbe en risiko for at begå en uoprettelig skade, skal de snarest muligt underrettes om, hvorvidt loven af 27. juli 1999 er i overensstemmelse med EF-bestemmelserne. Kan Kommissionen i den forbindelse oplyse om, hvilke skridt den har taget i denne sag, og om dens holdning til de forelagte problemstillinger og angive, hvornår et officielt svar vil blive bekendtgjort?

Svar afgivet på Kommissionens vegne af Mario Monti

(6. marts 2000)

Det ærede medlem har anmodet om oplysninger om forløbet af en undersøgelse, som Kommissionen er ved at foretage af to klager, som den har modtaget vedrørende den franske lov af 27. juli 1999 om oprettelsen af en universel sygesikring. Det ønsker også at kende Kommissionens holdning til spørgsmålet om, hvorvidt to bestemmelser i loven, som stiller sygekasserne gunstigere end de supplerende sygesikringsorganer, er forenelige med EU-lovgivningen.

Hvad undersøgelsen angår, har Kommissionen anmodet den franske regering om en række oplysninger, som er nødvendige for at kunne vurdere de pågældende foranstaltninger. De franske myndigheder har svaret, at de er af den opfattelse, at den ordning, som indføres ved den pågældende lov, hviler på et princip om national solidaritet, og at den derfor ikke kan betragtes som en konkurrencebetonet økonomisk virksomhed i traktatens betydning. Klageren har for nylig indsendt supplerende oplysninger om dette punkt og har endvidere fremhævet andre aspekter end dem, der er nævnt af det ærede medlem, og som medfører, at sagen kan anskues ud fra konkurrencereglerne og ikke kun ud fra statsstøttereglerne.

Det er vanskeligt at vurdere den økonomiske beskaffenhed af den nye franske supplerende sygesikringsordning på grund af den måde, ordningen forvaltes på, og som implicerer forskellige typer aktører.

På baggrund heraf vil Kommissionen træffe en beslutning i løbet af de kommende måneder. Kommissionen har meddelt klageren, at den vil bestræbe sig på at tage stilling til klagen senest et år efter dens indgivelse.